Bybelskool » Romeine 12 – Ons het ’n paar kopskuiwe nodig
Verandering kom deur die werk van die Gees. Dit het ons geleer in hoofstuk 7 en 8. ’n Wet kan jou nie verander nie, net ’n verhouding met God waarin die Gees ons lei om nee te sê vir die sonde en ja te sê vir God.
En die belangrikste plek waar ons moet verander, is in ons denke. Let op, dit is nie net in ons hart (geloof) en ons mond (getuienis) nie, soos hoofstuk 10 op die tafel gesit het, waar die verandering kom nie. Ons het ook ’n kopskuif (nuwe denke) nodig waar ons waak daarteen dat die wêreld se druk op konformering ons lewens só in beslag neem, en so in sy vorm druk, dat ons nie meer ’n lewende offer is en vir God lewe nie.
Let op hoe Paulus die nuwe lewe hier in 12:1-8 uitspel.
Ons moet anders dink oor die sondige wêreld en nie konformeer aan die manier van leef wat die media en vermaaklikheidswêreld aan ons opdis nie (12:2).
Ons moet anders dink oor onsself en nie meer dink van onsself as wat ons behoort nie (12:3). Ons moet ’n kopskuif na beskeidenheid maak.
Ons moet ook anders dink oor die gemeenskap van gelowiges (12:4):
o Ons is een al het ons verskillende funksies (12:5). Ons verskillende gawes kom immers van dieselfde God af (12:6).
o Ons moet die gawes met vernuwende denke aanwend:
§ Profesie moet in lyn wees met ons geloofsbelydenis (12:6).
§ Ons gawes moet sonder bybedoelings wees (12:8).
§ Ons leierskap moet met toewyding wees (12:8).
§ Ons hulp aan ander moet met blymoedigheid wees (12:8).
En dan spel Paulus ’n lang lys van kenmerke van só ’n nuwe lewe/denkwyse uit. Dit is só ’n omvattende lysie dat dit die moeite werd is om dit uit te druk en op jou motor se stuurwiel te plak sodat jy dit kan lees voor jy ry, en as jy by die robot stilhou (hou net die robot ook dop!) en as jy by jou bestemming aankom (Deut 6:6-9 vir vandag!).
En let op hoe dit van hoek tot kant met verhoudings te make het, hier in die eerste plek met medegelowiges (12:10,13,15,16), maar selfs ook met vervolgers (12:14) en vyande (12:19-21), kortom alle mense (12:17,18). Vers 11-12 bring ook die verhouding met God in spel waarin toewyding en gebed ’n belangrike rol speel. En die laaste paar verse 12:19-21 verbind dit aan ’n vertroue op God wat regverdig sal oordeel (Deut 32:35) en transformerend sal optree in ons verhouding met vyande (Spreuke 25:21-22).
Veral hierdie laaste paar kopskuiwe maak my gerus – God is regverdig EN kan die kwaad deur die goeie oorwin.
Nov 5, 2010 at 13:47 | #
Hi, kopskuiwe in ons verhouding met die Here is ook nodig. Vir lank in my omgang met die Here het die klem geval op wat Hy vir my kan doen en gee en wat ek moet doen – veral in die Danie se langdurige siekte. En die Here het wonderlik gesorg en gegee. Geleidelik het ek in my gebedslewe en Bybellees almeer begin fokus op wie en hoe God is. My behoefte om te vra en te verwag het begin afskaal in die al groter wordende besef van Sy grootheid, almag, liefde en genade. Die “doen” het ook begin plek maak vir “wees”. om, soos Paulus sê, ‘n lewende en heilige offer te wees.
Jun 14, 2018 at 07:18 | #
Jun 14, 2018 at 15:36 | #
Jun 15, 2018 at 06:27 | #
Jun 15, 2018 at 07:58 | #